b'\n_START_ARTICLE_\nFerdo Ko\xc4\x8devar\n_START_SECTION_\n\xc5\xbdivljenje\n_START_PARAGRAPH_\nGimnazijo je obiskoval v Celju. Na Dunaju je nekaj \xc4\x8dasa \xc5\xa1tudiral medicino, a \xc5\xa1tudija ni zaklju\xc4\x8dil. Zatem je zasedel mesto ra\xc4\x8dunovodje na zagreb\xc5\xa1ki univerzi._NEWLINE_Ukvarjal se je z literarno kritiko. Njegovo mnenje je bilo, naj literati pri svojem delu upo\xc5\xa1tevajo temeljne zna\xc4\x8dilnosti lirike, epike ali dramatike. Bil je med zagovorniki skupnega jezika Slovencev, Hrvatov in Srbov. Podpiral je jugoslovanski program._NEWLINE_Leta 1857 se je obrnil na duhovnike s pozivom, naj zbirajo slovensko ljudsko blago - pesmi, pregovore, tudi starine. Svoje poglede na stanje na slovenskem kulturnem in politi\xc4\x8dnem podro\xc4\x8dju je opisal v spisu Slovenske narodne potrebe. V njem je zahteval uvedbo sloven\xc5\xa1\xc4\x8dine v urade in \xc5\xa1ole, zdru\xc5\xbeitev Slovencev, ustanovitev dramati\xc4\x8dnega dru\xc5\xa1tva in gledali\xc5\xa1\xc4\x8da v Ljubljani. O literarnem programu in slovenskem knji\xc5\xbenem jeziku je razpravljal v Pomenkih o na\xc5\xa1ih literarnih zadevah iz leta 1867._NEWLINE_Ob spremljanju slovenskih narodnih pesmi in Vrazovega dela je napisal esej Na\xc5\xa1e narodne pesmi, 1868. V tej razpravi se je lotil rim, germanizmov, \xc5\xbeivalstva in rastlinstva v narodnih pesmih. Svoja pisanja je objavljal ve\xc4\x8dinoma v Kmetijskih in rokodelskih novicah, kjer je pisal tudi o gospodarskih temah. Uporabljal je psevdonim \xc5\xbdav\xc4\x8danin, ki je povezan s tem, da je bil rojen v \xc5\xbdalcu.'